Diari Oficial de la Generalitat Valenciana


Sumari del DOGV 9441, del 04-10-2022 (2022/8954)

ORDRE 58/2022, de 29 de setembre, de la Conselleria d'Educació, Cultura i Esport, per la qual es modifiquen parcialment l'Ordre 66/2016, de 18 d'octubre, i l'Ordre 22/2017, de 7 de juny, totes dues de la Conselleria d'Educació, Investigació, Cultura i Esport.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9441

Data del DOGV
:   04-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/8954


Data del document
:   29-09-2022

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDRE 58/2022, de 29 de setembre, de la Conselleria d'Educació, Cultura i Esport, per la qual es modifiquen parcialment l'Ordre 66/2016, de 18 d'octubre, i l'Ordre 22/2017, de 7 de juny, totes dues de la Conselleria d'Educació, Investigació, Cultura i Esport. [2022/8954]  
PREÀMBUL  
  
L'Ordre 22/2017, de 7 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per al foment del valencià i el multilingüisme en l'àmbit musical, regula les subvencions dirigides a entitats musicals per al foment del valencià i el multilingüisme en aquest àmbit. Aquesta ordre es va publicar en el Diari Oficial de la Generalitat Valenciana de data 16 de juny de 2017 (d'ara endavant, Ordre 22/2017).  
  
Aquesta ordre, que va suposar un impuls a la promoció de la música en valencià i al multilingüisme en l'àmbit musical, recollia el manament de la Llei 4/1983, d'ús i ensenyament del valencià, en l'article 33, on apel·la a la Generalitat a fomentar les manifestacions culturals i artístiques, amb especial consideració de les desenvolupades en valencià.  
  
Per la seua part, l'Ordre 66/2016, de 18 d'octubre, de la Conselleria, d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a les institucions, entitats i associacions sense finalitat lucrativa i per a les persones jurídiques públiques i privades que realitzen projectes singulars de foment del valencià i del multilingüisme en l'àmbit social, regula les subvencions dirigides a les entitats esmentades en les seues accions de promoció del valencià. Aquesta ordre es publicà en el Diari Oficial de la Generalitat Valenciana de data 20 d'octubre de 2016 (d'ara endavant, Ordre 66/2016).  
De la mateixa manera, aquesta ordre va donar suport material a les activitats dutes a terme per les entitats públiques i privades en la promoció del valencià en l'àmbit social.  
Ambdues ordres estan recollides en la Resolució de 23 de març de 2020, del conseller d'Educació, Cultura i Esport, per la qual s'aprova el Pla estratègic de subvencions 2020-2023, de la Conselleria d'Educació, Cultura i Esport, en l'apartat de la Direcció General de Política Lingüística i Gestió del Multilingüisme, amb el codi de línia S316800 per a les subvencions de l'Ordre 22/2017 i el codi de línia S0091000 per a les subvencions de l'Ordre 66/2016.  
Arran de la implementació de les convocatòries derivades de les ordres de bases esmentades, i amb l'objectiu de millorar la tramitació i la gestió administrativa d'aquestes subvencions, resulta necessari modificar les dites ordres amb la introducció de canvis en la redacció de l'article 17 de l'Ordre 22/2017 i de l'article 27 de l'Ordre 66/2016.  
  
En data 12 de maig de 2022 va entrar en vigor la Llei 1/2022, de 13 d'abril, de la Generalitat, de transparència i bon govern de la Comunitat Valenciana, que ha substituït la Llei 2/2015, de 2 d'abril, de transparència, bon govern i participació de la Comunitat Valenciana.  
Les ordres 22/2017, de 7 de juny, i 66/2016, de 18 d'octubre, tenen referències normatives a la ja derogada Llei 2/2015, de 2 d'abril, de transparència, bon govern i participació de la Comunitat Valenciana, i convé adequar aquestes referències normatives a la legislació en vigor.  
  
El Decret 173/2020, de 30 d'octubre, del Consell, del Reglament orgànic i funcional de la Conselleria d'Educació, Cultura i Esport, que estableix, en l'article 11, com a competència de la Direcció General de Política Lingüística i Gestió del Multilingüisme, informar, proposar i, si escau, elaborar els projectes de normes i disposicions relacionades amb la política lingüística, amb la normalització, la promoció i el foment de l'ús del valencià i la gestió del multilingüisme.  
  
Aquesta norma no es troba inclosa en el Pla normatiu de l'Administració de la Generalitat de l'exercici 2021, l'últim publicat, atés que la iniciativa per a la creació d'aquesta és posterior a l'aprovació del pla normatiu esmentat.  
Finalment, s'ha d'assenyalar que aquesta norma està d'acord amb els principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Pel que fa als principis de necessitat i eficàcia, la norma s'adequa a l'objectiu d'eliminar determinades rigideses i limitacions administratives i de tràmit procedimental que es troben en les normes abans descrites i que dificulten la gestió i la tramitació de les convocatòries de subvencions. A més a més, cal ajustar a les disposicions normatives en vigor les referències en matèria de transparència i bon govern que apareixen en l'Ordre 22/17, de 7 de juny, i en l'Ordre 66/2016, de 18 d'octubre.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen assolir.  
D'acord amb el principi de seguretat jurídica, aquesta norma s'ha elaborat de manera coherent amb la resta de l'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar, de manera que els operadors jurídics i els ciutadans sàpien a què atindre's en relació amb la matèria sobre la qual es regula. També el fet d'ajustar les referències normatives en matèria de transparència i bon govern a la legislació en vigor augmenta la seguretat jurídica dels beneficiaris potencials de la subvenció regulada en cada ordre de bases.  
En aplicació del principi de transparència, s'ha donat publicitat a la iniciativa normativa i als documents del procés d'elaboració, i s'ha sotmés l'expedient a informació pública. L'anunci corresponent es va publicar en el Diari Oficial de la Generalitat Valenciana, número 9367, de 22 de juny de 2022.  
L'eficiència de la norma rau en el fet d'evitar interpretacions confuses de l'Ordre 66/2016, i pretén racionalitzar la gestió dels recursos públics en tot el procediment de concessió de les subvencions regulades per l'Ordre 22/2017.  
Així mateix, aquesta ordre s'ajusta al que disposa el Decret 2020/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
D'altra banda, les subvencions que modifica aquesta ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquestes subvencions no necessiten ser notificades a la Comissió Europea, per tal com tenen la consideració d'ajudes de minimis, en el cas de l'Ordre 22/2017, i perquè no és aplicable l'article 107.1 del Tractat de funcionament de la Unió Europea (TFUE), atés que les ajudes van dirigides a entitats que realitzen activitats de foment de l'ús del valencià, així com la incidència d'àmbit eminentment local i per l'escàs import de l'ajuda, no afecta els intercanvis comercials entre estats membres, en el cas de l'Ordre 66/2016.  
Per tant, en aplicació de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions; la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament general de subvencions, i l'article 49.1.3 de l'Estatut d'Autonomia, i en virtut de les atribucions que em confereixen l'article 28 de la Llei 5/1983, de 30 de desembre, de la Generalitat, del Consell; l'article 160.2 de l'esmentada Llei 1/2015; el Decret 173/2020, de 20 d'octubre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport; a proposta de la Direcció General de Política Lingüística i Gestió del Multilingüisme, una vegada emesos tots els informes preceptius i complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat,  
  
  
  
  
  
ORDENE  
  
Article 1. Modificació parcial de l'Ordre 66/2016, de 18 d'octubre, de la Conselleria d'Educació, Investigació, Cultura i Esport  
Es modifiquen els articles 4, 10, 24 i 27 de l'Ordre 66/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a les institucions, entitats i associacions sense finalitat lucrativa i per a les persones jurídiques públiques i privades que realitzen projectes singulars de foment del valencià i del multilingüisme en l'àmbit social, en els termes que figuren en l'annex I.  
  
  
Article 2. Modificació parcial de l'Ordre 22/2017, de 7 de juny, de la Conselleria d'Educació, Investigació, Cultura i Esport  
Es modifiquen els articles 13, 14 i 17 de l'Ordre 22/2017, de 7 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per al foment del valencià i el multilingüisme en l'àmbit musical, en els termes que figuren en l'annex II.  
  
  
DISPOSICIÓ ADDICIONAL  
  
Única. No increment de la despesa pública  
L'aplicació i el desenvolupament d'aquesta norma no poden tindre incidència en l'increment de la dotació de cap dels capítols de despesa assignats a la conselleria competent en matèria d'educació i, en tots els casos, han de ser atesos amb els mitjans personals i materials d'aquesta conselleria.  
  
  
DISPOSICIÓ TRANSITÒRIA  
  
Única. Normativa aplicable a convocatòries anteriors  
Les convocatòries de subvencions que siguen anteriors a l'entrada en vigor d'aquesta ordre es regeixen pel que estableix la normativa que estava vigent en la data en què es van publicar.  
  
  
DISPOSICIÓ FINAL  
  
Única. Entrada en vigor  
Aquesta ordre entra en vigor l'endemà d'haver sigut publicada en el Diari Oficial de la Generalitat Valenciana.  
  
València, 29 de setembre de 2022  
  
La consellera d'Educació, Cultura i Esport,  
RAQUEL TAMARIT IRANZO  
  
  
ANNEX I  
Modificació parcial de l'Ordre 66/2016, de 18 d'octubre, de la Conselleria d'Educació, Investigació, Cultura i Esport, per la qual s'aproven les bases reguladores del procediment de subvencions per al foment del valencià per a les institucions, entitats i associacions sense finalitat lucrativa i per a les persones jurídiques públiques i privades que realitzen projectes singulars de foment del valencià i del multilingüisme en l'àmbit social  
  
U  
Es modifica l'apartat 9 de l'article 4 de l'Ordre 66/2016, conforme a la redacció següent:  
«9. Les entitats beneficiàries, en la difusió de les activitats subvencionades, han de complir les obligacions de publicitat activa establides en l'article 3 de la Llei 19/2013, de transparència, accés a la informació pública i bon govern, i en l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.»  
  
Dos  
Es modifica l'apartat 5 de l'article 10 de l'Ordre 66/2016, conforme a la redacció següent:  
«5. Vista la proposta i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística ha de resoldre la concessió de les ajudes. En compliment de les obligacions de publicitat en matèria de subvencions, la resolució de concessió s'ha de publicar en el Diari Oficial de la Generalitat Valenciana.»  
  
Tres  
Es modifica l'apartat 5 de l'article 24 de l'Ordre 66/2016, conforme a la redacció següent:  
«5. Vista la proposta, i d'acord amb la delegació de la facultat de resoldre efectuada per la disposició final primera d'aquestes bases, la persona titular de la direcció general competent en matèria de política lingüística ha de resoldre la concessió de les ajudes. En compliment de les obligacions de publicitat en matèria de subvencions, la resolució de concessió s'ha de publicar en el Diari Oficial de la Generalitat Valenciana.»  
  
Quatre  
Es modifica l'article 27 de l'Ordre 66/2016, conforme a la redacció següent:  
«1. La subvenció es paga a partir del moment en què l'entitat beneficiària justifique adequadament la realització de l'activitat subvencionada.  
2. En cas de justificar despeses per un import que no siga igual o superior al pressupost total de les activitats previstes en la sol·licitud, la subvenció s'ha de minorar proporcionalment a les despeses efectivament justificades.  
3. En cap cas es poden fer pagaments a les entitats beneficiàries quan s'haja sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en aquest cas haja adquirit eficàcia un conveni, estiguen subjectes a intervenció judicial o estiguen inhabilitades d'acord amb la normativa aplicable en matèria concursal.  
  
4. No es pot pagar la subvenció mentre l'entitat beneficiària no es trobe al corrent en el compliment de les obligacions tributàries i davant de la Seguretat Social, o siga deutora per resolució que declare la procedència de reintegrament».  
  
  
ANNEX II  
Modificació parcial de l'Ordre 22/2017, de 7 de juny, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions per al foment del valencià i el multilingüisme en l'àmbit musical  
  
U  
Es modifica l'apartat 2.b.6é de l'article 13 de l'Ordre 22/2017, conforme a la redacció següent:  
«6é. En compliment de les obligacions de publicitat en matèria de subvencions, la resolució s'ha de publicar en el Diari Oficial de la Generalitat Valenciana».  
  
Dos  
Es modifica l'apartat 8 de l'article 14 de l'Ordre 22/2017, conforme a la redacció següent:  
«8. Les entitats beneficiàries, en la difusió de les activitats subvencionades, han de complir les obligacions de publicitat activa establides en l'article 3 de la Llei 19/2013, de transparència, accés a la informació pública i bon govern, i en l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana».  
  
Tres  
Es modifica l'apartat 1 de l'article 17 de l'Ordre 22/2017, conforme a la redacció següent:  
«1. El termini de presentació de la documentació justificativa de la subvenció acaba el 31 d'octubre de l'any corresponent. Si la justificació no es presenta en el termini indicat, s'ha d'entendre que es renuncia a l'ajuda i que la subvenció queda sense efectes, sense perjudici de les sancions que puguen correspondre d'acord amb el que estableix la Llei general de subvencions».